**Javno savjetovanje**

**o nacrtu Prijedloga Mreže osnovnih škola za područje grada Samobora**

Svoje doprinose javnom savjetovanju molimo dostavite Upravnom odjelu za opće, pravne i tehničke poslove putem priloženog obrasca do 14. svibnja 2018. na adresu elektroničke pošte: ana.huljev@samobor.hr, navodeći u predmetu poruke "Javno savjetovanje"

Sukladno članku 10. stavku 1. Zakona o odgoju i obrazovanju u osnovnoj i srednjoj školi (Narodne novine br. 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14 i 7/17) Mrežu osnovnih i srednjih škola za svoje područje predlažu osnivači. Ministarstvo znanosti i obrazovanja na temelju prijedloga osnivača, a uz mišljenje Nacionalnog vijeća za razvoj ljudskih potencijala, izrađuje konačan prijedlog Mreže za područje Republike Hrvatske, a istu na prijedlog Ministarstva donosi Vlada Republike Hrvatske.

Ministarstvo znanosti i obrazovanja je svojim dopisom osnivačima školskih ustanova od 11. travnja 2017. godine pokrenulo postupak donošenja nove mreže osnovnih i srednjih škola na području Republike Hrvatske s ciljem optimizacije mreže škola i programa, a s obzirom na demografska kretanja, geografske specifičnosti i potrebe gospodarstva u suradnji i u skladu s potrebama lokalne zajednice i novih okolnosti na obrazovnom području i tržištu rada.

Grad Samobor, kao osnivač osnovnih škola na području grada Samobora izradio je Prijedlog Mreže osnovnih škola na području grada Samobora koji će se nakon utvrđenja od strane Gradskog vijeća Grada Samobora uputiti na daljnju proceduru Ministarstvu znanosti i obrazovanja.

Prijedlog mreže obuhvaća popis osnovnih škola na području grada Samobora sa područnim školama, upisna područja, popis škola u kojima se izvode redoviti programi odgoja i obrazovanja te posebni programi za učenike s teškoćama, redoviti programi i posebni programi za djecu s teškoćama u posebnim razrednim odjelima, umjetnički programi, produženi boravak te područja na kojima se mogu osnivati nove školske ustanove.

U Prijedlogu Mreže obuhvaćena su upisna područja pripadajućih osnovnih škola uvažavajući demografska kretanja (izgradnja novih stambenih naselja u Gundulićevom naselju i naselju Perivoj) koja prati povećan broj upisa učenika u osnovne škole te je utvrđeno razgraničenje upisnog područja OŠ Samobor i OŠ Milana Langa.